  Юлия Ильмурзина Финляндиысь Лахти карысь Сибелиус Холл юртын финн-угор калыкъёслэн сизьыметӥез дунневыл конгрессы ортчиз 15–17 инвожое. Ужрадын финн-угор но самоди калыкъёслэсь кылъёссэс утён, ивор вӧлмытонын пӧртэм пумо площадкаосты уже кутон, кивалтэтэн огкыл шедьтон но ужан, инкуазь, миграции ужпумъёс ӝутэмын вал. Удмуртилэн делегациеныз конгрессэ ветлӥз Ижкарысь кун эм академилэн ректорез, Россиысь сӥё-дано эмчи, эм тодосъя кандидат, профессор Николай Стрелков. Отын со «Демографические и миграционные процессы. Старые и новые диаспоры» секцилэн ужаз пыриськиз, солэн чаклась-эскерисез вал. Ортчем форум пумысен мылкыдъёссэ, отын ужамез сярысь со вераз иворъёсъя «Удмуртия» агентстволэн корреспондентэзлы.  — Николай Сергеевич, ортчем конгресслэсь финн-угор дуннеын интызэ Тӥ кызьы дунъяськоды?  «Оглом вераса, конгресслэсь интызэ вылӥ дунъясько. Мон ачим конгрессэ витетӥ ползэ пыриськи ни, соин ик ӵошатыны но быгатӥсько. Котьку сямен ик Венгрилэн, Эстонилэн но Финляндилэн азьмуртъёссы лыктӥзы. Жаляса верано, Россилэн азьмуртэз ӧй вал. 2008-тӥ арын конгресс Ханты-Мансийскын ортчиз. Со дыре асьме кунмылэн азьмуртэз Дмитрий Медведев вал. Соку гинэ та финн-угор ӧтчаме Росси Федерацилэн кивалтӥсез вуылӥз. Мукетыз аспӧртэмлык, азьло лыктылӥзы финн-угор улосвылъёслэн кивалтӥсьёссы, кат кылдытъясь ёзэсъёслэн тӧрооссы, пӧртэм ужмуртъёс но мукет вылӥ кивалтӥсьёс. Озьы ик вуылӥзы эскерисьёс но. Берпуметӥез, та конгрессын нокыӵе официоз ӧй вал, финн-угор дунне понна лэчыт ужпумъёс ӝутэмын вал, ужъя вераськонъёс мынӥзы».  — Финн-угор дуннелэн азинскыны луонлыкъёсыз кыӵеесь? — «Кошкеммылэсь азьло милемыз индылӥзы но веразы, альернативной конгресс но ужалоз шуыса. Мон отысь тазалыкъя ужась секцие пырано кариськи но пайми: лыктэмъёс пӧлын одӥг но эмчизы ӧй вал. Мар сярысь вераськыны луэ, куке финн-угор калыкъёслэн тазалыксы сярысь кенешон озьы мынэ? Шонерзэ вераса, мыным со тунсыко ӧвӧл, малы ке шуоно альтернативной конгрессын зэмос ӧнерчиос чик ӧй вал».  — Конгрессын финн-угор калыкъёслэсь тазалыксэс эскеронлы сӥзем тодос ужен тодматӥды. Кыӵе солэн аспӧртэмлыкез?  «Нырысетӥез, пуктэм ужпумлэн мурдалаез. Ми 150 арлэсь трос ортчем вакытэз эскеримы. Кыкетӥез, ми Удмуртиын но мукет финн-угор кунъёсын ортчытэм тодосъя эскеронъёслэсь зэмос йылпумъянъёссэс возьматӥмы. Со туж усто уж вал. Мон удмуртъёслэсь шоро-куспо улон арлыдзэс 1800-тӥ арысен кутскыса туннэ нуналозь возьматӥ. 1880-тӥ аръёсы воргоронъёслэн шоро-куспо улон арлыдзы 22 арес вылэм, нош 1913-тӥ арын — 24. Малы? Семьяосын трос нылпиос вордскылӥзы ке но, тросэз ик кулылӥзы но. Пичи дырысен ик пиналъёссэс Ижысь заводэ ужаны лэзьылӥллям. Нош мар со завод? 18–20 ужан часъёс. Кытчы мынылӥзы уж бере, кызьы быдтылӥзы жадёнзэс? Кабакъёс, сур юон интыос… Озьы адями ассэ валатэк дораз вуылӥз. Соин валче мугор кужымзы но, лулпуш кужымзы но бырылӥз».  — Тӥ «Демографические и миграционные процессы. Старые и новые диаспоры» секцилэн кивалтӥсез вал. Нош Удмуртиын та ужпумъёсъя кыӵе югдур? «Миграци ужпумъя юанъёс туж секытэсь. Мон кӧня ке гинэ учыръёсты висъяло. Ог кык ар талэсь азьло ми со юанэз ӝутӥмы. Зарни медальёсын школаез быдтэм выпускникъёс Москвае, Санкт-Петербурге но мукет бадӟым каръёсы кошкылӥзы. Соку ми Удмуртиысь кивалтӥсьёслы та ужпумез сэрттыны-пертчыны ӵектӥмы. Стипендиосты будэтыны, вормонъёссы понна коньдон тырыны кутским гинэ, соку ик абитуриентъёс асьме карысь дышетсконниосы пырыны ӧдъязы. Та устолыко егитъёс — выль ӧнерчиос татчы кылё, нош мукет каръёсы кошкемъёс уг берытско ни. Со понна ик коньдонэн юрттон чакламын вал. Бен, вань на «экзотической» ӧнеръёс, кудъёсыз асьме дорын ӧвӧл. Соиз мукет юан. Нош тупанкылъя дышетон но вань ук. Соку егит ӧнерчиос берытскыны кулэ луозы со интые, кытысь ыстэмын вал».  — Тӥляд ужан секцияды кыӵе йылпумъянъёс лэсьтэмын вал?  — «Йӧскалык спорт амалъёс нырысьсэ эскеремын вал тазалыкез утён амал сямен. Котькуд калыклэн аслаз шудонъёсыз, сям-йылолъёсыз вань ук. Соосъя милемлы реестр кылдытыны кулэ. Куд-огъёсыз дась ни вал, угось Карелилэн но Ленинград улосвыллэн сапег куянъя, городки, лапта но мукет шудонъёсъя чемпионатъёс ортчытэмзы вань ни. Та ӵектонэз конгресс кутӥз. Нош ваньзэ тае учкыны, радъяны но конгресслэн резолюцияз тупатонъёс пыртыны кулэ консультативной комитет. Ми ӵектӥськомы, соос радъяло». Тодэ вайытом, финн-угор калыкъёслэн конгрессазы Удмуртиысь 9 адями ветлӥз: 3 делегатъёс, 3 эскерисьёс, но 3 журналистъёс. Удмуртъёс куинь ивортон лэсьтӥзы. Тегъёс: Политика Мерлык Тазалык Удмуртия удмуртъёс финн-угоркалыкъёс НиколайСтрелков  